Video: Rot smul aan slaai in Food Lover’sDie rot smul rustig aan die slaai in Food Lover’s Market, Diepkloof Square, Soweto. Foto: Skermgreep ŉ Bekende koswinkelgroep sê hy ondersoek “ŉ knaagdierprobleem” nadat ŉ klant ŉ video in die sosiale media gedeel het waarin gesien kan word hoe ŉ rot weglê aan ŉ slaai in een van sy winkels. Food Lover’s Market sê in ŉ verklaring die groep is bewus van die video wat ŉ klant, Sipho Ndhlovu, glo in hul winkel in Diepkloof Square in Soweto geneem het. In die 11 sekonde lange video knaag die rot deur die kleefplastiek oor die slaai en begin dan aan die slaai vreet, tot ŉ werknemer hom verjaag. “Ons beskou die saak in ŉ ernstige lig en het met ŉ ondersoek begin om die bron van die knaagdierprobleem vas te stel,” sê Food Lover’s Market in ŉ verklaring. “Intussen kan ons sê ons het ŉ gesondheids-en-veiligheidsinspektoraat wat gereeld ondersoek instel en die laaste inspeksie [in dié winkel] was in November.” Volgens die groep het die winkel in Diepkloof Square ŉ kontrak met die plaagbeheermaatskappy wat gereeld inspeksie hou en die nodige dienste ten opsigte van knaagdier- en plaagbeheer lewer. Van die Facebook-gebruikers wat kommentaar op die video gelewer het, ruik egter lont, oftewel “ŉ rot”. “Die inspeksie van winkels in die gegoede gebiede is nie dieselfde as in die townships nie,” meen een gebruiker. Intussen het Nigel Meintjies, direkteur van Food Lover’s Market, aan Bruce Whitfield op die radiostasie 702 gesê dis bekend dat daar ŉ rotprobleem in die omgewing van die winkelsentrum is. “Ons kon vasstel die rot moes van buite gekom het, want daar is geen teken van rotbesmetting in die winkel self nie.” Meintjies het gesê hul winkels word ontwerp om te verseker dat die dele waar kos ontvang en berei word van die vertoongebiede geskei word, en dat so doeltreffend moontlik met kosafval weggedoen word. “Ek het die kommentaar gehoor dat winkels in sekere gebiede nie dieselfde aandag as dié in ander gebiede kry nie,” het hy gesê, “maar dit is absoluut onwaar. Dié bepaalde Food Lover’s is ŉ franchisewinkel, maar ons sorg dat franchisehouers presies dieselfde standaarde as ons korporatiewe winkels handhaaf.” Thats how diepkloof food lovers serves its customers and the rats so comfortable and not scared of people as they are at home???????????????? Posted by Sipho Owen Ndhlovu on Saturday, January 5, 2019